Падчас свайго выступлення Міхась Канстанцінавіч адразу прызнаўся, што лепшыя свае гады ён правёў менавіта на нашай зямлі. А яшчэ прапанаваў школьнікам распрацаваць турыстычны маршрут па коласаўскіх мясцінах Пухавіцкага сельсавета. Гэта будзе не вельмі складана, бо ўсе вёскі, якія пералічаны на памятнай дошцы, знаходзяцца недалёка адна ад адной. І шлях да іх пралягае па маляўнічых мясцінах, якія вельмі падабаліся песняру. Адначасова варта ўспомніць, што маюць вёскі сельсавета не толькі літаратурную, але і гераічную гісторыю, звязаную з партызанскім рухам на Пухавіччыне ў гады Вялікай Айчыннай вайны. Канешне, каб зрабіць такую сур’ёзную справу, трэба вельмі добра ведаць жыццё і творчасць Якуба Коласа, падзеі, што адбываліся тут у гады вайны. Але ў школе добрыя настаўнікі беларускай мовы, літаратуры і гісторыі, працуе свой краязнаўчы музей, таму справа ім пад сілу.